लड़के-लड़की दोनों में दिलचस्पी नहीं; लोग फीलिंग ही नहीं समझते
Who are Gaurav, Meghana, and Harsh, and what is their asexuality story? and How does asexuality differ from LGBTQ? हर्ष ने अपने शरीर के साथ कई बदलाव किए। उन्होंने कभी बाल बढ़ाया तो कभी ब्रेस्ट इम्प्लांट करा लिया
तीन साल सोचने के बाद तय किया कि मुझे अपना सच बता देना चाहिए। एक दिन हिम्मत कर मैं उनके बगल में जाकर लेट गया। मैंने तकिए के नीचे अपना चेहरा बहुत जोर से दबा लिया था। दिमाग में सिर्फ यही चल रहा था कि बोलूं या न बोलूं।
वो पांच मिनट मुझे एक घंटे के बराबर लगे। हिम्मत करके मैंने तकिए को चेहरे पर से हटाया और कहा, 'दीदी, तुझे पता है, मैं एसेक्सुअल हूं।' दीदी ने कहा, 'मुझे पता है। तू मेरा भाई है और मैंने तुझे बड़े होते हुए देखा है।
मैंने पूछा तुझे बुरा नहीं लगा? दीदी ने कहा कि मुझे और कुछ जानने की जरूरत नहीं है। तू मेरा भाई है और इतना ही काफी है।'
गौरव अपनी कहानी सुना रहे हैं। अच्छी बात यह है कि उनके चेहरे पर मुस्कुराहट लगातार बनी हुई है। ओडिशा में पैदा हुए और मुंबई में पले-बढ़े गौरव की उम्र 26 साल है। उनसे मेरी मुलाकात दिल्ली में हुई, जहां मैं एसेक्सुअल पर्सनैलिटी पर इस बार की ब्लैकबोर्ड सीरीज करने के लिए पहुंचा था।
एसेक्सुअल वो लोग होते हैं जिनके मन में किसी भी जेंडर के प्रति सेक्शुअल अट्रैक्शन नहीं होता। उनकी रुचि सेक्स में नहीं होती। समाज का तानाबाना कुछ इस तरह से बना है कि इनकी आइडेंटिटी को लोग स्वीकार नहीं कर पाते। लोगों को यह एक तरह की बीमारी लगती है। यही वजह है कि एसेक्‍सुअल पर्सनैलिटी वाले अपनी पहचान को लेकर खुलकर बात तक नहीं कर पाते हैं।
तकरीबन 50 लोगों से बात करने के बाद हमें गौरव मिले, जो हमसे बात करने को राजी हुए। दिल्ली के लोधी गार्डेन मैं उनसे मिलने पहुंचा। प्रिंट वाली शर्ट और झक सफेद जींस पहने गौरव की एंट्री होती है। वो पिछले दो साल से दिल्ली में हैं।
उनकी स्कूलिंग पुणे के मिलिट्री स्कूल में हुई है। गौरव बताते हैं, ‘मैंने पापा से पूछा कि आप मुझे घर से दूर एक सख्त नियमों वाले स्कूल में क्यों भेज रहे हैं?
उन्होंने कहा- तुम्हें स्ट्रॉन्ग और इंडिपेंडेंट बनाना है।
उस समय मैंने उनकी बात पर यकीन कर लिया। अब जब मैं पीछे जाकर सोचता हूं तो समझ आता है कि उन्होंने मुझे इंडिपेंडेंट बनाने के लिए नहीं 'मर्द' बनाने के लिए वहां भेजा था। उन्हें मेरे चलने का तरीका, हाथ हिला कर बात करना अच्छा नहीं लगता था। वो नहीं चाहते थे कि समाज मेरी आइडेंटिटी की वजह से उनसे सवाल करें।
मैंने उनसे पूछा मिलिट्री स्कूल में सब नॉर्मल था?
गौरव से जवाब मिला, ‘कुछ नॉर्मल नहीं था। स्कूल में मुझे बुली किया गया। मेरा शारीरिक शोषण हुआ। सीनियर्स बकायदा चुनते थे कि कौन-सा जूनियर 'उनका' है। मुझे सेक्सुअली सेटिस्फाई करने को कहते थे। आप बस इतना जान लें कि वहां जो भी हुआ बहुत बुरा था। आज भी उन दिनों को याद करने भर से तकलीफ होती है।
गौरव कुछ सेकेंड चुप हो जाते हैं। उनके कपड़े पर चींटी रेंग रही है। उसे बड़े प्यार से हथेली के सहारे उतारकर किनारे करते गौरव के साथ स्कूल का बर्ताव कैसा रहा होगा, यह सोचकर मैं कांप जाता हूं।
गौरव मौन तोड़ते हैं और अपने स्कूल के दिनों में वापस लौटते हैं। कहते हैं, ‘9वीं और 10वीं में पता चल गया था कि मैं दूसरे लड़कों की तरह नहीं हूं। यह समझ गया था कि मैं लड़कियों के बारे में अपने दोस्तों की तरह नहीं सोच पाता हूं। मुझे लड़कियों में इंटरेस्ट था ही नहीं। जब कॉलेज पहुंचा तब मुझे लगा कि मेरा इंटरेस्ट लड़कों में भी नहीं है। इसके बाद मैं समझ पाया कि मैं एक एसेक्सुअल हूं।’
गौरव ने माता-पिता को इस बारे में नहीं बताया है। उन्हें लगता है कि वो जानते हैं, बस सोसाइटी के डर से खुलकर कुछ भी कहने से बचते हैं। वो यह भी सोचते हैं कि अगर घर वालों के दबाव में शादी कर ली तब पता नहीं क्या होगा।
गौरव, लोधी गार्डेन में एक प्राइड परेड का हिस्सा बनने आए थे। इस परेड की आयोजक मेघना मेहरा थीं, जो खुद भी एसेक्सुअल हैं।
मेघना दिल्ली की ही रहने वाली हैं और घर में सबसे छोटी हैं। उन्हें अपने ओरिएंटेशन के बारे में कॉलेज में मालूम हुआ। वो कहती हैं, ‘आप लोग मेरी बात सुनकर हंसोगे। मेरा 10-11 लड़कियों का एक ग्रुप था। ग्रुप की कोई भी लड़की जब किसी लड़के को हॉट कहती तो मुझे लगता था कि उस लड़के को आज बुखार है। मैं चुप रहती यह बात किसी को जाहिर होने नहीं देती।'
'कई बार यह जरूर सोचती कि मुझे कोई लड़का अट्रैक्टिव क्यों नहीं लगता। बहुत बाद में मुझे यह सारी चीजें समझ में आईं। इसके बावजूद दोस्तों के प्रेशर में मैंने बॉयफ्रेंड बनाया। उसके बाद भी मुझे यही लगता था कि कुछ तो डिफरेंट है।’
मैंने बीच में टोका- आपको क्या डिफरेंट लगता था खुद में?
मेघना बोलीं, ‘मेरा इंटरेस्ट न सेक्सटिंग में था न सेक्स में। मेरा बॉयफ्रेंड सेक्स को पूछता और मैं मना कर देती। अंत में झगड़ा हो जाता था। मेरे बॉयफ्रेंड अधिकतर स्ट्रेट लड़के ही रहे। एक एसेक्सुअल लड़का जब मेरा बॉयफ्रेंड बना तब जाकर बहुत सारी चीजें समझ आईं। हमारे बीच सब कुछ ठीक चल रहा था लेकिन एक दिन उसकी शादी हो गई।’
शादी? एसेक्सुअल इंसान की शादी उसे मुश्किलों में नहीं डालती? मैंने सवाल किया।
मेघना कहती हैं, ‘नहीं, मुझे लगता है कि एसेक्सुअल पर्सन की शादी को सामान्य तौर से ही देखना चाहिए। बस बच्चों का दबाव उन्हें मुश्किल में डालता है। इसके बावजूद लोग बच्चे पैदा करते ही हैं।’
मेघना कानून बनाने वालों से सवाल करती हैं। कहती हैं, ‘आप अपने पार्टनर के साथ सेक्सुअली इन्वॉल्व नहीं हैं तो ये तालाक का आधार बन सकता है। इसे हमारे कानून में मानसिक क्रूरता बताया गया है। आपको नहीं लगता कि ऐसे कानून को बदलना चाहिए। मैरिटल रेप को ही देखें, अब तक क्राइम की कैटेगरी में नहीं आ पाया। यही माइंडसेट तो गड़बड़ है।’
मेघना की बहन उनके ओरिएंटेशन के बारे में सब जानती हैं और उन्हें इससे कोई प्रॉब्लम नहीं।
मेघना ने तीन किताबें लिखी हैं और लगातार सक्रिय हैं। वो कम्युनिटी के मुद्दों को लेकर कोर्ट तक जाती रही हैं।
मैंने जानना चाहा कि सार्वजनिक तौर पर खुद को एसेक्सुअल कहने के बाद लोग किस-किस तरह के सवाल करते हैं। मेघना ने जो बताया उस पर भरोसा करना मुश्किल था।
कहती हैं, ‘एक बार मुझसे एक जर्नलिस्ट ने पूछा कि आपको सेक्स करके कैसा लगा? आप बताएं ऐसा सवाल क्या आप हर किसी से पूछ सकते हैं? क्या इस सवाल का कोई मतलब है?
लोग तो हमारे प्राइवेट पार्ट से रिलेटेड सवाल भी पूछ लेते हैं।
सेक्सुअलिटी पर साल 2019 में मेरा एक इंटरव्यू वायरल हुआ। मुझे सोशल मीडिया पर कमेंट आए। 90% मर्दों के कमेंट ये थे कि तुमने सही इंसान के साथ अभी तक सेक्स नहीं किया। आमतौर पर मेरे स्ट्रेट दोस्त भी ऐसी बात कर देते हैं। उन्हें एसेक्सुअल और LGBTQ+ के बीच अंतर समझ ही नहीं आता, बस कुछ भी पूछ लेते हैं।
मेघना से मिलने के तुरंत बाद मैं हर्ष से मिलने के लिए निकल गया। साउथ दिल्ली के खानपुर में रहने वाले हर्ष मुझे दिल्ली के एक गे कैफे ‘बेलिसिमो’ ले गए। इस कैफे के ओनर से लेकर सारा स्टाफ गे है।
कैफे में फिल्म ओम शांति ओम का गाना चल रहा है। हर्ष को देखते ही कैफे के ओनर मिथुन चैटर्जी उनसे मिलते हैं। इसके बाद हर्ष मेरी तरफ मुड़ कर कहते हैं कि यहां 'स्ट्रेट' अलाऊ नहीं है, मगर तुम मेरे साथ आ सकते हो।
12 वीं में 92% अंक लाने वाले हर्ष ने दिल्ली विश्वविद्यालय के भगत सिंह कॉलेज से पढ़ाई की है। उनके पिता भी कभी छात्रसंघ के अध्यक्ष थे। पिता को छोड़कर किसी ने भी उन्हें अपनाया नहीं है।
24 साल के हर्ष एसेक्सुअल हैं, इस बात को समझने में उन्हें काफी देर लगी। इस वजह से उन्होंने खुद अपनी आइडेंटिटी के साथ छेड़छाड़ की।
वो कहते हैं, 'मैंने एक किताब लिखी है, जो अमेजन पर मिल जाएगी। उस किताब में अपनी जिंदगी के बारे में सब कुछ लिखा है। यह भी कि मेरे सगे चाचा ने मेरे साथ कैसे बदसलूकी की, कैसे मुझे पहले लगा कि मैं गे हूं, कब मुझे एहसास हुआ कि मैं गे नहीं एक एसेक्सुअल हूं।
आपको पता है मेरे घर में सबने वो किताब देखी है, पढ़ी भी होगी, लेकिन दादा-दादी, चाचा-चाची किसी ने मुझे नहीं अपनाया। मेरी खुद की सगी बहनों ने भी मुझे नहीं अपनाया।’
मैंने पूछा- बहनें आपसे क्या कहती हैं?
कहती हैं, ‘तू पहले जैसा नहीं रहा अब। तुझे कुछ हो गया है। तू पहले मर्द था, फिर पता नहीं तुझे क्या हो गया।’
आप पहले कैसे थे? कितनी अलग थी आपकी पर्सनैलिटी?
‘मैं पहले बॉडी वगैरह बनाकर रहता था। मैं सोचता था कि खुद को छिपाना ही बेहतर है। मेरे उस रूप को देखकर बहनों को लगता होगा कि मैं नॉर्मल मर्द हूं।’
आपको अपने एसेक्सुअल होने का पता कब चला?
‘मैं पहले खुद को गे समझता था। लंबे टाइम तक गे की तरह ही रहा। मेरे कुछ बॉयफ्रेंड बने लेकिन उनमें कोई अट्रैक्शन नहीं था। तब मुझे लगा कि मैं ट्रांस हूं। मैंने ब्रेस्ट की सर्जरी तक करा ली। इसके बाद भी मैं अंदर से, अपने शरीर से, अपनी आइडेंटिटी से खुश नहीं था। मेरे अंदर खुद को ढूंढने की बैचेनी थी।'
हर्ष ने अपने शरीर के साथ कई बदलाव किए। उन्होंने कभी बाल बढ़ाए तो कभी ब्रेस्ट इम्प्लांट करा लिया। परिवार और समाज की सोच को ताक पर रखा। तब जाकर वो अपनी ओरिएंटेशन को लेकर सहज हो पाए हैं।
एसेक्सुअल के बारे में आप जान गए हैं। LGBT+ के बारे में अपनी डाउट क्लियर कर लें…
………………………………………………………………………
अगले गुरुवार, 13 जुलाई को ब्लैकबोर्ड सीरीज में पढ़िए-
जानवरों से भी बदतर जीवन जी रहे वन गुर्जर मुसलमान
उत्तर प्रदेश और उत्तराखंड की सीमा से चंद किलोमीटर की दूरी पर है उदिया रामपुर गांव। इस गांव के अंतिम छोर पर मुसलमान वन गुर्जर समुदाय की छोटी सी बस्ती है।
जहां न बिजली है, न पीने का साफ पानी और न ही बच्चों के पढ़ने के लिए स्कूल।